ZÁSADY
 HOSPODÁRENIA A NAKLADANIA S MAJETKOM OBCE BAJEROV
     Obecné zastupiteľstvo, v zmysle ust. § 11 ods. 4 písm. a) zákona č. 369/1990 Zb. o obecnom zriadení v znení neskorších predpisov v spojení s ust. § 9 ods. 1 zákona č. 138/1991 Zb. o majetku obcí v znení poslednej novelizácie pod č. 241/2019 Z. z., určuje tieto Zásady hospodárenia a nakladania s majetkom obce (ďalej len „Zásady”):
Čl. I
Základné ustanovenia
1. Obec Bajerov (ďalej len „obec”) je územný samosprávny a správny celok Slovenskej republiky, právnická osoba, ktorá za podmienok ustanovených zákonom samostatne hospodári s vlastným majetkom a s vlastnými príjmami a vykonáva úkony súvisiace s riadnym hospodárením s týmto majetkom.
2. Majetkom obce sú nehnuteľnosti a hnuteľné veci vrátane finančných prostriedkov, ako aj pohľadávky a iné majetkové práva, ktoré sú vo vlastníctve obce vrátane vecí, ktoré obec nadobudla vlastnou činnosťou alebo ktoré nadobudla do svojho vlastníctva prechodom z majetku štátu.
3. Všetky orgány obce a právnické osoby založené alebo zriadené obcou sú povinné hospodáriť s týmto majetkom v záujme obce a jej obyvateľov, v prospech rozvoja obce, jej územia a tvorby a ochrany životného prostredia.
4. Orgány obce a právnické osoby založené alebo zriadené obcou sú povinné majetok obce zveľaďovať, chrániť a zhodnocovať. Sú povinné najmä:
a. udržiavať a užívať majetok,
b. chrániť majetok pred poškodením, zničením, stratou alebo zneužitím,
c. používať všetky právne prostriedky na ochranu majetku vrátane včasného uplatňovania práv alebo oprávnených záujmov pred príslušnými orgánmi,
d. viesť majetok v predpísanej evidencii.
5. Štatutárnym orgánom v majetkovoprávnych vzťahoch obce je starosta obce.
6. Právne úkony spojené s nakladaním s majetkom obce musia mať písomnú formu, inak sú neplatné.
7. Fyzická osoba a právnická osoba, na ktorú sa vzťahuje povinnosť zapisovať sa do registra partnerov verejného sektora, môže byť nadobúdateľom majetku obce alebo užívateľom jej majetku, ak je zapísaná v registri partnerov verejného sektora.
8. Splnenie podmienky podľa predchádzajúcej vety preukazuje v katastrálnom konaní obec.
Čl. II
Nakladanie s majetkom obce
1. S majetkom obce sú oprávnení nakladať:
a. obecné zastupiteľstvo,
b. starosta obce,
c. štatutárny zástupca správcu majetku obce.
2. Obecné zastupiteľstvo schvaľuje:
a. spôsob prevodu vlastníctva nehnuteľného majetku obce; to neplatí, ak je obec povinná previesť nehnuteľný majetok podľa osobitného predpisu,
b. podmienky obchodnej verejnej súťaže, ak sa má prevod vlastníctva nehnuteľného majetku obce realizovať na základe obchodnej verejnej súťaže,
c. prevody vlastníctva nehnuteľného majetku obce, ak sa realizujú priamym predajom,
d. prevody vlastníctva hnuteľného majetku obce nad  2 000 €,
e. nájomnú zmluvu, ktorou sa prenecháva nájomcovi majetok obce do nájmu, ktorého trvanie s tým istým nájomcom presiahne 20 dní v kalendárnom mesiaci,
f. zmluvu o výpožičke majetku obce, pokiaľ zostatková cena tohoto majetku je vyššia ako 2 000 €,
g. zámennú zmluvu,
h. darovaciu zmluvu, ktorou darca daruje obci ako obdarovanému finančné prostriedky alebo inú hnuteľnú vec v hodnote nad 3 000 €,
i. prebytočnosť alebo neupotrebiteľnosť hnuteľného majetku, ako aj o spôsobe naloženia s ním nad 1 000 €,
j. dohodu o splátkach alebo o odklade plnenia nad 1 000 €,
k. trvalé upustenie od vymáhania pohľadávky nad 100 €,
l. nakladanie s majetkovými právami nad 3 000 €,
m. vklady majetku obce do majetku zakladaných alebo existujúcich obchodných spoločností,
n. koncesné zmluvy na uskutočnenie stavebných prác alebo koncesné zmluvy na poskytnutie služby uzatvorené podľa osobitného predpisu, a to trojpätinovou väčšinou všetkých poslancov,
o. poskytovanie dotácií právnickým osobám z rozpočtu obce,
p. združovanie obecných prostriedkov a zriadenie spoločného regionálneho alebo záujmového fondu,
r. zámer realizovať zlepšenie energetickej efektívnosti budovy alebo zariadenia vo vlastníctve obce prostredníctvom energetickej služby s garantovanou úsporou energie poskytovanej na základe zmluvy o energetickej efektívnosti pre verejný sektor.
3. Starosta obce schvaľuje:
a. zmluvné prevody vlastníctva hnuteľného majetku v hodnote do 2 000 €,
b. nájomnú zmluvu, ktorou sa prenecháva nájomcovi majetok obce do nájmu, ktorého trvanie s tým istým nájomcom neprekročí 30 dní v kalendárnom mesiaci,
c. zmluvu o výpožičke hnuteľnej veci, ktorej zostatková cena neprevyšuje  500 €, pokiaľ o tejto výpožičke nerozhoduje správca podľa čl. IX. bod 4 týchto Zásad,
d. darovaciu zmluvu, ktorou darca daruje obci ako obdarovanému finančné prostriedky alebo inú hnuteľnú vec v hodnote do 3 000 €,
e. prebytočnosť alebo neupotrebiteľnosť hnuteľného majetku, ako aj o   spôsobe naloženia s ním v hodnote    do  1 000 €,
f. dohodu o splátkach alebo o odklade plnenia do 1 000 €,
g. trvalé upustenie od vymáhania pohľadávky do 100 €,
h. nakladanie s majetkovými právami do 3 000 €,
i. dohodu o započítaní pohľadávky,
j. ďalšie úkony, ktoré obecné zastupiteľstvo neschvaľuje podľa ods. 2 tohto článku Zásad, ak osobitný právny predpis neustanovuje inak.
Čl. III
Správa majetku obce
1. Obec môže zveriť svoj majetok do správy rozpočtovým a príspevkovým organizáciám, ktorých je zriaďovateľom.
2. Správa majetku obce je súhrn oprávnení a povinností správcu k tej časti majetku obce, ktorý mu obec zverila do správy alebo ktorú správca nadobudol vlastnou činnosťou.
3. Správca je oprávnený a povinný majetok obce držať, užívať na plnenie úloh v rámci predmetu činnosti alebo v súvislosti s ním, brať z neho úžitky a nakladať s ním podľa týchto Zásad a zákona č. 138/1991 Zb. o majetku obcí v znení neskorších predpisov, udržiavať ho v riadnom stave, využívať všetky právne prostriedky na jeho ochranu a dbať, aby nedošlo najmä k jeho poškodeniu, strate, zneužitiu alebo zmenšeniu.
4. Správca majetku obce je povinný viesť o majetku obce evidenciu v rozsahu a spôsobom ustanoveným osobitným predpisom.
5. O zverení majetku do správy spíše obec a správca protokol, ktorý obsahuje najmä:
a. určenie (identifikovanie) zvereného majetku,
b. hodnotu zvereného majetku podľa údajov účtovnej evidencie,
c. práva a záväzky, súvisiace so zvereným majetkom,
d. dátum vyhotovenia protokolu,
e. podpisy starostu a štatutárneho zástupcu správcu.

Čl. IV
Nadobúdanie majetku do vlastníctva obce
1. Obec môže nadobúdať majetok do svojho vlastníctva odplatne alebo bezodplatne všetkými zákonnými spôsobmi v zmysle platných právnych predpisov napr. kúpou, zámenou, prijatím daru, prijatím dedičstva, vlastnou podnikateľskou činnosťou, a pod.
2. Nadobúdanie nehnuteľného majetku do vlastníctva obce podlieha vždy predchádzajúcemu schváleniu obecným zastupiteľstvom.
3. Schváleniu obecným zastupiteľstvom podlieha aj nadobúdanie hnuteľných vecí v obstarávacej alebo nadobúdacej cene nad  3 000 €.
Čl. V
Prenechávanie majetku obce do nájmu
1. Obec môže majetok, ktorý dočasne nepotrebuje na plnenie svojich úloh, zmluvne prenajať inej fyzickej alebo právnickej osobe v súlade s čl. II. týchto Zásad.
2. Ustanovenia § 9a ods. 1 až 3 a 5 až 7 zákona č. 138/1991 Zb. obec primerane uplatní aj pri prenechávaní majetku obce do nájmu, a to najmenej za také nájomné, za aké sa v tom čase a na tom mieste obvykle prenechávajú do nájmu na dohodnutý účel rovnaké alebo porovnateľné veci okrem:
a. hnuteľnej veci vo vlastníctve obce, ktorej zostatková cena je nižšia ako 3 500 €
b. nájmu majetku obce, ktorého trvanie s tým istým nájomcom neprekročí 10 dní v kalendárnom mesiaci,
c. prípadov hodných osobitného zreteľa, o ktorých obecné zastupiteľstvo rozhodne trojpätinovou väčšinou všetkých poslancov,
d. nájmu nehnuteľného majetku obce registrovanému sociálnemu podniku ako formy investičnej pomoci.
3. Obec vedie prostredníctvom obecného úradu evidenciu o všetkých uzatvorených nájomných zmluvách týkajúcich sa majetku vo vlastníctve obce.

Čl. VI
Nakladanie s prebytočným a neupotrebiteľným majetkom obce
1. Prebytočným je majetok obce, ktorý obec alebo právnická osoba, ktorej bol zverený do správy trvale nepotrebuje na plnenie svojich úloh a nie je ani výhľadovo predpoklad pre jeho využitie v rámci obce a organizácií.
2. Neupotrebiteľným je majetok obce, ktorý pre svoje úplné opotrebenie alebo poškodenie, zrejmú zastaranosť alebo nehospodárnosť v prevádzke alebo z iných závažných dôvodov už nemôže slúžiť svojmu účelu alebo určeniu.
3. Prebytočný a neupotrebiteľný majetok sa zisťuje najmä v priebehu inventarizácie majetku obce.
4. O prebytočnosti alebo neupotrebiteľnosti majetku rozhodujú subjekty uvedené v čl. II týchto Zásad na návrh inventarizačnej komisie, ktorej členov menuje starosta obce.
Čl. VII
Pohľadávky a iné majetkové práva obce
1. Správu pohľadávok a iných majetkových práv obce vykonáva obecný úrad alebo správca majetku, z ktorého činnosti pohľadávka vznikla (ďalej len „správca pohľadávky”).
2. Správca pohľadávky je povinný použiť všetky dostupné zákonné prostriedky, aby pohľadávky v jeho správe boli povinnými subjektami riadne a včas uhrádzané. Predovšetkým je povinný dbať, aby nedochádzalo ku premlčaniu pohľadávok a v prípade potreby je povinný včas uplatniť nárok v súdnom, príp. inom konaní.
3. Správca je povinný požadovať úhradu úrokov z omeškania minimálne v zákonnej výške, pokiaľ neboli platne dohodnuté zmluvné úroky z omeškania.
4. Povoliť splátky alebo odklad zaplatenia dlhu možno len u tých dlžníkov, ktorí svoj dlh uznali čo do dôvodu a výšky, a to na základe písomnej žiadosti dlžníka s uvedením relevantných dôvodov.
5. Obec môže trvale upustiť od vymáhania pohľadávky z týchto dôvodov:
a. pohľadávka bola premlčaná a dlžník uplatnil námietku premlčania,
b. dlžník (fyzická osoba) zomrel a uplatnenie pohľadávky v rámci dedičského konania nebolo úspešné,
c. dlžník (právnická osoba) zanikol bez právneho nástupcu,
d. ide o pohľadávku nízkej (nepatrnej) hodnoty, do výšky 100 €.
e. zo všetkých okolností prípadu je zrejmé, že vymáhanie pohľadávky by bolo nehospodárne (dlžník je nemajetný, náklady na vymáhanie by boli neúmerné výške pohľadávky a pod.),
f. zisťovaním majetkových pomerov dlžníka v exekučnom konaní, súdny exekútor oznámil nemajetnosť dlžníka.
6. O trvalom upustení od vymáhania pohľadávky rozhoduje - subjekt podľa článku II. týchto Zásad.
Čl. VIII
Majetková účasť obce v obchodnej spoločnosti
1. O majetkovej účasti obce v obchodnej spoločnosti rozhoduje výlučne obecné zastupiteľstvo.
2. Schváleniu obecným zastupiteľstvom podliehajú aj všetky zmeny majetkovej účasti obce.
3. Zástupcovia obce v orgánoch obchodnej spoločnosti sú povinní konať v záujme obce a všestranne presadzovať a obhajovať záujmy a potreby obce.

Čl. IX
Výpožička majetku
1. Zmluvou o výpožičke je možné na dobu neurčitú prenechať majetok do užívania iným osobám iba výnimočne, najmä na charitatívne, verejnoprospešné účely alebo ak je to v záujme ochrany alebo účelnejšieho využitia majetku.
2. Obecné zastupiteľstvo schvaľuje výpožičku hnuteľnej veci, ktorej zostatková cena je vyššia ako 2 000 €.
3. Starosta obce schvaľuje výpožičku hnuteľnej veci, ktorej zostatková cena neprevyšuje 2 000 €.
Čl. X
Vecné bremeno
1. Vecné bremeno môže byť zriadené na nehnuteľnom majetku na základe zmluvy len v nevyhnutnom rozsahu a za odplatu.
2. Zriadenie vecného bremena na nehnuteľnom majetku schvaľuje obecné zastupiteľstvo s výnimkou vecného bremena, ktorým sa obec zaväzuje strpieť uloženie a následné užívanie inžinierskych sieti vrátane stavieb – kolektorov určených na uloženie inžinierskych sietí, prípojok k inžinierskym sieťam, presahy stavieb vo vlastníctve iných osôb nad komunikáciami, verejnými priestranstvami a pozemkami vo vlastníctve alebo správe obce a právo prechodu a prejazdu cez pozemky v jej vlastníctve alebo správe.
3. Vecné bremeno sa zriaďuje za odplatu najmenej v takej výške, za akú sa v tom čase a na tom mieste obvykle zriaďuje vecné bremeno na dohodnutý účel na rovnaké alebo porovnateľné nehnuteľnosti. V prípade, že výšku odplaty nie je možné určiť týmto spôsobom, stanoví sa jej výška podľa osobitného predpisu – zákon o cenách.
Čl. XI
Záverečné ustanovenia
1. Tieto Zásady sú záväzné pre nakladanie s majetkom obce s ktorým hospodári obec. 
2. Tieto Zásady boli schválené uznesením obecného zastupiteľstva č.  5/06/2023  zo dňa  23.6.2023 a nadobúdajú účinnosť dňom  schválenia.
3. Dňom nadobudnutia účinnosti Zásad sa  zrušujú Zásady hospodárenia a nakladania s majetkom obce schválené dňa  6.9.2013.
4. Zmeny a doplnenia týchto Zásad podliehajú schváleniu obecným zastupiteľstvom.

V  Bajerove  dňa 23.6.2023						Vladimír Mruz, starosta obce